b'\n_START_ARTICLE_\nKimonas Georgijevas\n_START_SECTION_\nBiografija\n_START_PARAGRAPH_\nT\xc4\x97vas mir\xc4\x97, kai Kimonui buvo vos 3 m\xc4\x97nesiai. 1897\xc2\xa0m. baig\xc4\x97 Pazard\xc5\xbeiko keturi\xc5\xb3 klasi\xc5\xb3 mokykl\xc4\x85. 1902\xc2\xa0m. baig\xc4\x99s Sofijos karo mokykl\xc4\x85, tarnavo Bulgarijos kariuomen\xc4\x97je. Dalyvavo Balkan\xc5\xb3 karuose, kuri\xc5\xb3 metu tur\xc4\x97jo kapitono laipsn\xc4\xaf. Pirmojo pasaulinio karo metu vadovavo batalionui. B\xc5\xabdamas pulkininku leitenantu, 1920\xc2\xa0m. i\xc5\xa1\xc4\x97jo \xc4\xaf atsarg\xc4\x85. Dalyvavo 1923\xc2\xa0m. bir\xc5\xbeelio 9 d. pu\xc4\x8de, kurio metu nuversta Bulgarijos vyriausyb\xc4\x97, vadovaujama A. Stambolijskio. Du kartus\xc2\xa0\xe2\x80\x93 nuo 1923\xc2\xa0m. iki 1927\xc2\xa0m. ir nuo 1927\xc2\xa0m. iki 1931\xc2\xa0m. tarpukario Bulgarijos parlamento narys. 1926\xc2\xa0m. iki 1928\xc2\xa0m. Bulgarijos susisiekimo ministras. Nuo 1931\xc2\xa0m. priklaus\xc4\x97 politiniam jud\xc4\x97jimui Zveno. Dalyvavo rengiant ir vadovavo 1934\xc2\xa0m. gegu\xc5\xbe\xc4\x97s 19 d. valstyb\xc4\x97s perversmui. Po jo nuo 1934\xc2\xa0m. gegu\xc5\xbe\xc4\x97s iki 1935\xc2\xa0m. sausio 22 d.\xc2\xa0\xe2\x80\x93 ministras pirmininkas, taip pat u\xc5\xbe\xc4\x97m\xc4\x97 teisingumo ministro, trumpai ir vidaus reikal\xc5\xb3 ministro pareigas. Po perversmo Bulgarijoje sustipr\xc4\x97jo autoritarizmas\xc2\xa0\xe2\x80\x93 buvo paleistas Bulgarijos parlamentas, u\xc5\xbedraustos politin\xc4\x97s partijos, \xc4\xafvesta cenz\xc5\xabra, atlikta administracin\xc4\x97 teritorin\xc4\x97 \xc5\xa1alies reforma. I\xc5\xa1augo valstyb\xc4\x97s vaidmuo Bulgarijos ekonomikoje\xc2\xa0\xe2\x80\x93 buvo \xc4\xafvesti spirito, tabako, naftos ir druskos monopoliai. Carui Borisui III vyriausyb\xc4\x99 paleidus, pasitrauk\xc4\x97 \xc4\xaf opozicij\xc4\x85, tapo vis labiau kairi\xc5\xb3j\xc5\xb3 pa\xc5\xbei\xc5\xabr\xc5\xb3. Antrojo pasaulinio karo metais pasisak\xc4\x97 prie\xc5\xa1 Bulgarijos bendradarbiavim\xc4\x85 su Vokietija. Aktyviai dalyvavo 1944\xc2\xa0m. rugs\xc4\x97jo 9 d. perversme, kurio metu buvo nuversta K. Muravijevo vyriausyb\xc4\x97. Nuo 1944\xc2\xa0m. rugs\xc4\x97jo 9 d. iki 1946\xc2\xa0m. lapkri\xc4\x8dio 22 d. vadovavo pirmajai prosovietinei Bulgarijos vyriausybei, paskelbusiai Vokietijai kar\xc4\x85. Palaik\xc4\x97 Bulgarijos komunist\xc5\xb3 partij\xc4\x85 per 1945 ir 1946 m. vykusius Parlamento rinkimus. K. Georgijevui vadovaujant pokario vyriausybei, keli t\xc5\xabkstan\xc4\x8diai Bulgarijos monarchist\xc5\xb3 buvo nubausti mirties bausme. Po 1946\xc2\xa0m. rugs\xc4\x97jo m\xc4\x97nes\xc4\xaf Bulgarijoje surengto referendumo, \xc5\xa1alyje \xc4\xafvesta respublikos valdymo forma. Nuo 1946\xc2\xa0m. iki 1947\xc2\xa0m.\xc2\xa0\xe2\x80\x93 Bulgarijos u\xc5\xbesienio reikal\xc5\xb3 ministras. Nuo 1946\xc2\xa0m. iki 1950\xc2\xa0m. ir nuo 1952\xc2\xa0m. iki 1962\xc2\xa0m. Bulgarijos ministr\xc5\xb3 tarybos pirmininko pavaduotojas. Po Antrojo pasaulinio karo daug kart\xc5\xb3 rinktas Bulgarijos parlamento nariu.'